फेड कप में सानिया मिर्जा पर होंगी निगाहें  
भारतीय टीम फेड कप मुकाबले के पहले दिन चीन के खिलाफ अपने अभियान की शुरुआत करेगी। इस मुकाबले में सबकी नजरें सानिया मिर्जा पर होगी।
भारतीय टीम बुधवार से शुरू हो रहे फेड कप मुकाबले के पहले दिन चीन के खिलाफ अपने अभियान की शुरुआत करेगी। इस मुकाबले में सबकी नजरें सानिया मिर्जा पर होगी। उज्बेकिस्तान, थाईलैंड और चीन के साथ भारतीय टीम को ग्रुप 'ए' में रखा गया है।  सानिया भारतीय टीम का नेतृत्व कर रही हैं। हालांकि सानिया की राह इस मुकाबले में आसान नहीं होगी क्योंकि हाल ही में ऑस्ट्रेलियन ओपन की उपविजेता रहीं चीन की खिलाड़ी ली ना, थाईलैंड की खिलाड़ी तामारिन तानासुगर्न और उज्बेकिस्तान की खिलाड़ी अकगुल अमानमुरादोवा उनके सामने होंगी।  अमानमुरादोवा एशियाई खेलों के महिला एकल स्पर्धा के सेमीफाइनल मुकाबले में सानिया को हरा चुकी हैं।  भारतीय टीम में सानिया के अलावा पूजा वेंकटेश, रश्मि चक्रवर्ती और एश्वर्या श्रीवास्तव शामिल हैं।